Document ID: 32009R0822

32009R0822
L 239/5
SLUŽBENI LIST EUROPSKE UNIJE
27.08.2009.
UREDBA KOMISIJE (EZ) br. 822/2009
od 27. kolovoza 2009.
o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za azoksistrobin, atrazin, klormekvat, ciprodinil, ditiokarbamate, fludioksonil, fluroksipir, indoksakarb, mandipropamid, kalijev tri-jodid, spirotetramat, tetrakonazol i tiram u ili na nekim proizvodima
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i njezin članak 14. stavak 1. točku (a),
budući da:
(1)
Za azoksistrobin, atrazin, klormekvat, ciprodinil, ditiokarbamate, indoksakarb, fluroksipir, tetrakonazol i tiram maksimalne razine ostataka (MRO) bile su utvrđene u prilozima II. i III. Uredbi (EZ) br. 396/2005. Za fludioksonil, mandipropamid i spirotetramat MRO je bio utvrđen u Prilogu III. Uredbe (EZ) br. 396/2005. Za kalijev tri-jodid specifičan MRO nije bio utvrđen niti je tvar bila uključena u Prilog IV. Uredbi (EZ) br. 396/2005.
(2)
U sklopu postupka u skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2), radi odobrenja sredstva za zaštitu bilja koje sadrži aktivnu tvar ciprodinil za uporabu na biljkama, lišću i korijenju repe i špinatu, na temelju članka 6. stavka 1. Uredbe (EZ) br. 396/2005 bio je podnesen zahtjev za izmjenama postojećih MRO-ova u prilozima II. i III.
(3)
Što se tiče mankozeba, takav je zahtjev bio podnesen za uporabu na češnjaku. Što se tiče indoksakarba, takav je zahtjev bio podnesen za uporabu na malinama, kupinama i kelju pupčaru. Što se tiče fludioksonila, takav je zahtjev bio podnesen za uporabu na mrkvi, korijenju repe, pastrnjaku, hrenu, luku, turovcu, korijenju peršina, špinatu i lišću repe. Što se tiče fluroksipira, takav je zahtjev bio podnesen za uporabu na poriluku. Što se tiče mandipropamida, takav je zahtjev bio podnesen za uporabu na crvenoj gorušici, lišću i klicama kupusnjača, špinatu, tuštu i lišću repe. Što se tiče spirotetramata, takav je zahtjev bio podnesen za uporabu na agrumima, jezgričastim plodovima, marelicama, breskvama i grožđu. Što se tiče tetrakonazola, takav je zahtjev bio podnesen za uporabu na marelicama.
(4)
U skladu s člankom 6. stavkom 2. i stavkom 4. Uredbe (EZ) br. 396/2005 bili su podneseni zahtjevi za uvozne tolerance za azoksistrobin na marakuji, ciprodinil i fludioksonil na korijenju za biljne infuzije i začine, fluroksipir na čaju i zrnju kave, kalijev tri-jodid na bananama, dinjama i grožđu, te tiram na bananama.
(5)
Što se tiče klormekvata, država članica je podnijela zahtjev za produljenjem postojećeg vremenski ograničenog MRO-a u Prilogu II. za kruške, zbog pojave klormekvata u okolišu.
(6)
U skladu s člankom 8. Uredbe (EZ) br. 396/2005, ove su zahtjeve ocijenile dotične države članice i Komisiji dostavile izvješća o ocjenama.
(7)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje, te je iznijela obrazložena mišljenja o predloženim MRO-ovima. Ova je mišljenja dostavila Komisiji i državama članicama, te ih učinila dostupnim javnosti (3).
(8)
Agencija je u svojim obrazloženim mišljenjima zaključila da su svi zahtjevi s obzirom na podatke ispunjeni i da su izmjene MRO-ova koje su zatražili podnositelji prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Ni kod izlaganja ovim tvarima tijekom čitavog životnog vijeka konzumiranjem svih prehrambenih proizvoda koji mogu sadržavati ove tvari, niti kod kratkoročnog izlaganja zbog prekomjernog konzumiranja relevantnih kultura, nije bila utvrđena opasnost od toga da su prihvatljivi dnevni unos (PDU) ili akutna referentna doza (ARD) premašeni.
(9)
Što se tiče kalijevog tri-jodida, Agencija je zaključila da je uključenje ove tvari u Prilog IV. prihvatljivo s obzirom na sigurnost potrošača.
(10)
Što se tiče atrazina, za žitarice je do 1. lipnja 2009. bio određen privremeni MRO, u očekivanju da podnositelj dostavi podatke kojima potvrđuje točnu razinu ostataka.
(11)
Podnositelj je nedavno dostavio te podatke. Budući da nije utvrđena opasnost za potrošače, primjereno je produljiti valjanost privremenog MRO-a za jednu godinu da bi se Agenciji omogućilo ocjenjivanje navedenih podataka.
(12)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, zatražene izmjene MRO-ova ispunjavaju zahtjeve članka 14. stavka 2. Uredbe (EZ) br. 396/2005.
(13)
Uredbu (EZ) br. 396/2005 treba stoga na odgovarajući način izmijeniti.
(14)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, te im se nisu usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilozi II., III. i IV. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. kolovoza 2009.

Labels: 3
6